b'\n_START_ARTICLE_\nAnksiolitik\n_START_PARAGRAPH_\nAnksiol\xc3\xadtiki, tudi atar\xc3\xa1ktiki, so zdravila za laj\xc5\xa1anje ob\xc4\x8dutka strahu in vznemirjenosti. Njihova oznaka ATC je N05B in sodijo med zdravila z delovanjem na \xc5\xbeiv\xc4\x8devje.\n_START_SECTION_\nSkupine anksiolitikov\n_START_PARAGRAPH_\nAnksiolitike lahko grobo razdelimo na benzodiazepinske in nebenzodiazepinske.\n_START_SECTION_\nAgonisti 1A-serotoninskih receptorjev\n_START_PARAGRAPH_\nV to skupino sodi buspiron. Za razliko od benzodiazepinov ne povzro\xc4\x8da sedacije in zasvojenosti ter izkazuje manj kognitivnih motenj.\n_START_SECTION_\nBarbiturati\n_START_PARAGRAPH_\nBarbiturati izkazujejo ansioliti\xc4\x8dni u\xc4\x8dinek zaradi sedacije, ki jo povzro\xc4\x8dijo, in jih zato uvr\xc5\xa1\xc4\x8damo med pomirjevala. Pri jemanju barbituratov obstaja velika nevarnost zlorabe in zasvojenosti in so jih zato v glavnem nadomestili benzodiazepini.\n_START_SECTION_\nHidroksizin\n_START_PARAGRAPH_\nHidroksizin je stara u\xc4\x8dinkovina z antihistaminskim delovanjem. Zaradi sedativnega u\xc4\x8dinka se uporablja tudi za pomiritev bolnika pred anestezijo. Pri generalizirani anksiozni motnji se je izkazal za enako u\xc4\x8dinkovitega kot benzodiazepini ter hkrati izkazuje manj ne\xc5\xbeelenih u\xc4\x8dinkov.\n_START_SECTION_\nZeli\xc5\xa1\xc4\x8dni pripravki\n_START_PARAGRAPH_\nMed zdravilnimi rastlinami se za bla\xc5\xbeenje tesnobnosti uporablja zlasti zdravilna \xc5\xa1pajka (baldrijan). Vrsta poprovca kava-kava ima dokazano anksioliti\xc4\x8dno delovanje.'